[pic] | EUROOPAN YHTEISÖJEN KOMISSIO |

Bryssel 17.1.2006

KOM(2006) 17 lopullinen

2003/0282 (COD)

KOMISSION LAUSUNTO Euroopan yhteisön perustamissopimuksen 251 artiklan 2 kohdan kolmannen alakohdan c alakohdan mukaisesti Euroopan parlamentin ehdottamista tarkistuksista neuvoston yhteiseen kantaan ehdotuksesta

EUROOPAN PARLAMENTIN JA NEUVOSTON DIREKTIIVIKSI paristoista ja akuista sekä käytetyistä paristoista ja akuista ja direktiivin 91/157/ETY kumoamisesta

KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla

2003/0282 (COD)

KOMISSION LAUSUNTO Euroopan yhteisön perustamissopimuksen 251 artiklan 2 kohdan kolmannen alakohdan c alakohdan mukaisesti Euroopan parlamentin ehdottamista tarkistuksista neuvoston yhteiseen kantaan ehdotuksesta

EUROOPAN PARLAMENTIN JA NEUVOSTON DIREKTIIVIKSI paristoista ja akuista sekä käytetyistä paristoista ja akuista ja direktiivin 91/157/ETY kumoamisesta

1. Johdanto

Euroopan yhteisön perustamissopimuksen 251 artiklan 2 kohdan kolmannen alakohdan c alakohdan mukaan komissio antaa lausunnon Euroopan parlamentin toisessa käsittelyssä ehdottamista tarkistuksista. Komissio esittää seuraavassa lausuntonsa parlamentin ehdottamasta 23 tarkistuksesta.

2. Taustaa

Komission ehdotus (KOM(2003) 723 lopullinen) toimitettiin 24. marraskuuta 2003 Euroopan parlamentille ja neuvostolle Euroopan yhteisön perustamissopimuksen 175 artiklan 1 kohdassa tarkoitetun yhteispäätösmenettelyn mukaisesti. Ehdotuksen oikeusperustana ovat EY:n perustamissopimuksen 95 artiklan 1 kohta ja 175 artiklan 1 kohta.

Euroopan talous- ja sosiaalikomitea antoi lausuntonsa 28. huhtikuuta 2004.

Alueiden komitea antoi lausuntonsa 22. huhtikuuta 2004.

Euroopan parlamentti antoi lausuntonsa ensimmäisessä käsittelyssä 20. huhtikuuta 2004.

Euroopan parlamentin annettua lausuntonsa neuvosto vahvisti EY:n perustamissopimuksen 251 artiklan 2 kohdan mukaisesti yhteisen kannan muodollisesti 18. heinäkuuta 2005. Yhteistä kantaa koskeva komission tiedonanto (KOM(2005) 378 lopullinen) annettiin 23. elokuuta 2005, ja Euroopan parlamentti vahvisti kantansa toisessa käsittelyssä 13. joulukuuta 2005.

3. Ehdotuksen tarkoitus

Komission ehdotuksen tarkoituksena on välttää käytettyjen paristojen loppusijoitusta ottamalla käyttöön suljetun tuotekierron järjestelmä, jota on määrä soveltaa kaikkiin yhteisön markkinoille saatettuihin paristoihin. Suljetun tuotekierron järjestelmän perusosat ovat i) kannettavien paristojen keräystavoite (160 g), ii) kannettavien kadmiumparistojen lisäkeräystavoite (joka edellyttäisi jätevirran seurantaa), iii) teollisuudessa ja ajoneuvoissa käytettävien paristojen kaatopaikalle sijoittamisen ja polton kieltäminen ja iv) kaikkiin kerättyihin paristoihin sovellettavat vähimmäiskierrätysvaatimukset. Lisäksi on määrä vahvistaa vähimmäissäännöt kansallisille keräys- ja kierrätysjärjestelmille sisämarkkinoiden moitteettoman toiminnan edistämiseksi ja tasapuolisten toimintaedellytysten varmistamiseksi kaikille paristojen elinkaareen liittyville toimijoille. Tätä varten ehdotetaan tuottajavastuun käyttöönottoa kaikkien yhteisön markkinoille saatettujen paristojen jätehuollossa. Jos direktiivi hyväksytään, se kumoaa ja korvaa yhteisön voimassa olevan paristolainsäädännön (direktiivin 91/157/ETY, sellaisena kuin se on muutettuna, ja direktiivin 93/86/ETY).

Euroopan parlamentti asettui ensimmäisessä käsittelyssään kannalle, jonka mukaan i) ehdotetun suljetun tuotekierron järjestelmän sijaan kadmiumin ja lyijyn käyttöä olisi rajoitettava paristoissa ja ii) keräystavoitteita tiukennettava (50 % ja 60 %). Komissio ei hyväksynyt näitä muutoksia, koska laajennettu vaikutusten arviointi osoitti, että suljetun tuotekierron järjestelmällä saataisiin aikaan vastaava ympäristönsuojelun taso vähäisemmin kustannuksin. Keräystavoitteiden osalta komissio hyväksyi sen, että painoon perustuvan tavoitteen sijasta käytetään myyntiin perustuvaa tavoitetta. Koska laajennettu vaikutusten arviointi osoitti, että 160 gramman tavoite (40 %) olisi kustannustehokkain, komissio ei hyväksynyt sen tiukentamista.

Yhteisessä kannassaan neuvosto suosi ratkaisua, jonka mukaan i) ehdotetun suljetun tuotekierron järjestelmän sijaan kadmiumin käyttöä olisi rajoitettava kannettavissa paristoissa ja että ii) keräystavoitteita olisi alennettava (25 % ja 45 %). Komissio hyväksyi sen, että neuvoston omassa vaikutusten arvioinnissa saatujen uusien tietojen mukaan ehdotettuun suljetun tuotekierron järjestelmään liittyisi merkittäviä organisatorisia ja hallinnollisia kustannuksia, mikä tekisi suljetun tuotekierron järjestelmästä käyttörajoitukseen verrattuna kalliimman. Komissio siksi tuki yhteisen kannan mukaista kadmiumin käytön rajoittamista. Komissio piti tervetulleena pitkän aikavälin keräystavoitteen tiukentamista (45 %), mutta ehdotti, että keskipitkän aikavälin keräystavoitteen (25 %) määräaika voisi olla – komission alkuperäisen ehdotuksen mukaisesti – vaativampi.

4. Komission lausunto Euroopan parlamentin tekemistä tarkistuksista

Euroopan parlamentti vahvisti 13. joulukuuta 2005 yhteensä 23 tarkistusta alun perin ehdotetuista 59 tarkistuksesta. Vahvistetuista 23 tarkistuksesta komissio voi hyväksyä 12 tarkistusta kokonaan ja yhden tarkistuksen osittain. Komissio hylkää 10 tarkistusta.

4.1. Komission hyväksymät tarkistukset

4.1.1. Tarkistukset, jotka on hyväksytty kokonaan

Tarkistuksessa 3 esitetään uutta johdanto-osan kappaletta, jossa viitataan kadmiumia koskevaan neuvoston päätöslauselmaan vuodelta 1988. Tämä on hyödyllinen selvennys ja sopusoinnussa direktiiviehdotuksen 4 artiklan kanssa.

Tarkistuksessa 9 poistetaan mahdollisuus vahvistaa de minimis -sääntö komiteamenettelyn mukaisesti ja todetaan, että kaikki tuottajat olisi rekisteröitävä (johdanto-osan 17 kappale). Komissio voi hyväksyä, että mahdollisuus vahvistaa de minimis -sääntö komiteamenettelyn mukaisesti poistetaan, koska tällainen de minimis -sääntö voisi johtaa sellaisten tuottajien tuloon markkinoille, jotka eivät osallistu kustannusten rahoittamiseen, ja vaarantaa kansallisten keräysjärjestelmien uskottavuuden. Vaatimus tuottajien rekisteröinnistä on sopusoinnussa direktiiviehdotuksen 14 artiklan kanssa, ja komissio voi näin ollen hyväksyä myös sen.

Tarkistuksella 12 lisätään nappiparistot ja paristoyksiköt kannettavien paristojen määritelmään. Komissio voi hyväksyä tämän hyödyllisenä selvennyksenä.

Tarkistuksella 15 korvataan (keräysasteen määritelmässä) ilmaus ”myynti loppukäyttäjälle” ilmauksella ”markkinoille saattaminen”. Komission mielestä tämä on hyödyllinen selvennys, jonka pitäisi helpottaa täytäntöönpanon valvontaa jäsenvaltioissa.

Tarkistuksessa 17 asetetaan jäsenvaltioille velvoite edistää tutkimusta paristojen ympäristönsuojelun tason parantamiseksi. Tarkistus on sopusoinnussa komission alkuperäisen ehdotuksen kanssa ja voidaan siis hyväksyä.

Tarkistuksessa 19 velvoitetaan jäsenvaltiot tarvittaviin toimiin, jotta ne voivat maksimoida paristojen keräyksen ja minimoida niiden lopullisen hävittämisen. Tarkistuksessa palataan Euroopan parlamentin ensimmäisessä käsittelyssä tekemään tarkistukseen 27, jonka komissio hyväksyi.

Komissio hyväksyy myös tarkistuksen 25 , jossa lisätään viittaus 3 artiklassa olevaan keräysasteen määritelmään, sillä kyseessä on hyödyllinen säädöstekninen selvennys. Komissio katsoo myös, että jäsenvaltioiden velvoittaminen laskemaan keräysaste ensimmäisen kerran 4 vuotta ehdotetun direktiivin voimaantulosta on hyödyllinen tarkistus, koska tällä tavoin jäsenvaltiot ja komissio saavat kokemusta keräystavoitteen laskentamenetelmän käytöstä kaksi vuotta ennen kuin itse tavoitteesta tulee oikeudellisesti sitova.

Tarkistuksessa 29 täsmennetään, että 10 artiklassa tarkoitetun ”parhaan käytettävissä olevan tekniikan” hyödyntämisen on liityttävä terveyden ja ympäristön suojeluun ja että artiklassa tarkoitettujen järjestelmien on vastattava yhteisön lainsäädäntöä. Komissio hyväksyy tarkistuksen, koska tehdyt täsmennykset ovat hyödyllisiä.

Komissio hyväksyy tarkistuksen 31 , jossa palataan komission alkuperäisen ehdotuksen 17 artiklaan.

Tarkistuksessa 32 poistetaan ilmaus ”laajasti katsoen” direktiiviehdotuksen 12 artiklan 2 kohdasta. Myös tämä tarkistus on sopusoinnussa komission alkuperäisen ehdotuksen kanssa ja voidaan hyväksyä.

Komissio hyväksyy tarkistuksen 36 , jossa (samalla tavoin kuin tarkistuksessa 9) poistetaan mahdollisuus vahvistaa vähimmäissäännöt komiteamenettelyn mukaisesti.

Komissio hyväksyy tarkistuksen 38 , jonka mukaan paristojen teho on ilmoitettava tuotteessa merkinnöin. Tarkistus on sopusoinnussa yhdennettyä tuotepolitiikkaa koskevan tiedonannon (ks. luku 5.3 ”Tietojen antaminen kuluttajille päätöksenteon pohjaksi”) ja myös komission alkuperäisen ehdotuksen 5 artiklan kanssa.

4.1.2. Tarkistukset, jotka on hyväksytty osittain

Tarkistuksessa 41 korvataan käsite ”tavoite” käsitteellä ”tehokkuus”, täsmennetään, että jäsenvaltioiden on saavutettava kierrätyksen vähimmäistehokkuus, edellytetään suljettua tuotekiertoa raskasmetallisisällön suhteen, tiukennetaan muiden kuin vaarallisten paristojen kierrätyksen tehokkuustavoitetta 50 prosentista 55 prosenttiin ja todetaan, että vähimmäistehokkuutta voidaan muuttaa komiteamenettelyn mukaisesti. Tämä tarkistus voidaan hyväksyä osittain. Viittausta suljetun tuotekierron järjestelmään ei voida hyväksyä, koska komissio on hyväksynyt arvion, jonka mukaan suljetun tuotekierron järjestelmä voi olla toteutuksensa ja kustannustensa puolesta epäkäytännöllinen. Komissio hyväksyy tarkistuksen muut osat. ”Tehokkuus”-käsitteen käyttö ja muiden kuin vaarallisten paristojen kierrätyksen tehokkuustavoite 55 prosenttia vastaavat komission alkuperäistä ehdotusta, joka perustui laajennettuun vaikutusten arviointiin. Vähimmäistehokkuuden mukauttaminen teknologiaan ja tekniseen kehitykseen komiteamenettelyn mukaisesti on sopusoinnussa direktiiviehdotuksen 10 artiklan 5 kohdan b alakohdan kanssa.

4.2. Komission hylkäämät tarkistukset

Tarkistusta 11 , jossa muutetaan kohdetta täsmentämällä direktiiviehdotuksen ympäristötavoitteet, ei voida hyväksyä, koska se ei ole sopusoinnussa toimielinten yhteisten lainsäädännön valmistelua koskevien suuntaviivojen kanssa.

Tarkistuksessa 14 täsmennetään ”energian hyödyntäminen” (direktiivin 3 artiklan 8 kohta). Komissio ei hyväksy tätä tarkistusta. Direktiiviehdotus keskittyy kierrätykseen paristojen käsittelytoimenpiteenä eikä energian hyödyntämiseen. Lisäksi on mahdollista, että energian hyödyntämisen käsitettä tarkastellaan uudelleen jätteiden syntymisen ehkäisemisen ja kierrätyksen teemakohtaisessa strategiassa.

Tarkistuksessa 18 lisätään vaatimus, jonka mukaan kuluttajan on voitava poistaa paristot laitteesta helposti, ja vaatimukseen sovellettavat poikkeukset luetellaan tarkistuksessa 40 . Tarkistuksia ei voida hyväksyä. Lisätty vaatimus on ympäristönäkökulmasta tarpeeton, koska sähkö- ja elektroniikkalaiteromudirektiivissä edellytetään jo laitteisiin sisältyvien paristojen keräämistä. Teknisestä näkökulmasta se voi haitata sellaisten laitteiden teknistä kehitystä, joihin on liitettävä kiinteä paristo.

Tarkistuksessa 20 poistetaan viittaus väestötiheyteen kannettavien paristojen kansallisten keräysjärjestelmien perustamisen yhteydessä. Lisäksi siinä täsmennetään, että keräyspisteille ei vaadita lupaa direktiivin 75/442/ETY tai 91/689/ETY mukaisesti. Komissio ei hyväksynyt väestötiheyttä koskevan viittauksen poistamista Euroopan parlamentin ensimmäisessä käsittelyssä. Täsmennys siitä, että keräyspisteille ei vaadita lupaa direktiivin 75/442/ETY mukaisesti, on tarpeeton, koska asia otetaan jo huomioon direktiiviehdotuksen 7 artiklan 2 kohdassa.

Tarkistuksessa 23 velvoitetaan jakelijat ottamaan kannettavat paristot takaisin loppukäyttäjiltä. Komissio ei hyväksy tarkistusta, koska asia on jo otettu huomioon direktiiviehdotuksen 7 artiklan 2 kohdan b alakohdassa, jossa jakelijoiden rooli kannettavien paristojen keräyksessä jätetään toissijaisuusperiaatteen mukaisesti jäsenvaltioiden harkintavaltaan.

Tarkistuksessa 24 poistetaan jäsenvaltioiden mahdollisuus ottaa käyttöön panttijärjestelmiä ja asetetaan erityisehtoja taloudellisille ohjauskeinoille. Komissio ei hyväksy tarkistusta, koska taloudellisten ohjauskeinojen vahvistaminen tulisi jättää jäsenvaltioiden harkintavaltaan. Kansallisten taloudellisten ohjauskeinojen käyttöönoton ehdoista on jo voimassa, mitä säädetään EY:n primaarilainsäädännössä.

Komissio ei hyväksy tarkistusta 33 , jonka mukaan tuottajat vastaavat julkisten tiedotuskampanjoiden kustannuksista. Komissio katsoo, että tämä kysymys, joka on jo otettu huomioon direktiiviehdotuksen 17 artiklan 2 kohdassa, tulisi jättää toissijaisuusperiaatteen mukaisesti jäsenvaltioiden harkintavaltaan.

Komissio ei hyväksy tarkistusta 34 , jolla säännellään tuottajan taloudellista vastuuta ”vanhan jätteen” osalta, koska komissio jättää kysymyksen mieluummin jäsenvaltioiden harkintavaltaan toissijaisuusperiaatteen mukaisesti.

Tarkistuksessa 37 velvoitetaan jakelijat tiedottamaan loppukäyttäjille mahdollisuudesta palauttaa käytetyt kannettavat paristot niiden myyntipisteisiin. Komissio ei hyväksy tarkistusta, koska direktiiviehdotuksen 17 artiklan 2 kohdan mukaisesti kysymys tulisi toissijaisuusperiaatetta mukaisesti jättää jäsenvaltioiden harkintavaltaan.

5. Päätelmät

Komissio muuttaa EY:n perustamissopimuksen 250 artiklan 2 kohdan mukaisesti ehdotustaan edellä esitetyllä tavalla.